ที่ประชุม กรอ.พาณิชย์มีมติเห็นชอบตั้งวอร์รูม 7 กลุ่ม  เพื่อร่วมกันหาแนวทางแก้ไขและรับมือช่วงที่เกิดการแพร่ระบาดโรคโควิด-19
ที่ประชุม กรอ.พาณิชย์มีมติเห็นชอบตั้งวอร์รูม 7 กลุ่ม เพื่อร่วมกันหาแนวทางแก้ไขและรับมือช่วงที่เกิดการแพร่ระบาดโรคโควิด-19นายจุรินทร์ ลักษณวิศิษฎ์ รองนายกรัฐมนตรีและรัฐมนตรีว่าการกระทรวงพาณิชย์ กล่าวภายหลังประชุมคณะกรรมการร่วมภาครัฐและเอกชน กระทรวงพาณิชย์ (กรอ.พาณิชย์) ครั้งที่ 1/2563 ร่วมกับหน่วยงานราชการและผู้แทนภาคเอกชน อาทิ สภาหอการค้าแห่งประเทศไทย  สภาอุตสาหกรรมแห่งประเทศไทย สมาคมธนาคารไทย  สภาผู้ส่งสินค้าทางเรือแห่งประเทศไทย  สมาพันธ์โลจิสติกไทย เป็นต้น เพื่อติดตามสถานการณ์ของผลกระทบจากโรคโควิด-19 ต่อการค้าภายในประเทศและการส่งออกในภาพรวม รวมทั้งการประเมินปริมาณสินค้าที่สำคัญต่อการอุปโภคบริโภคของประชาชนให้มีเพียงพอในประเทศ เช่น ข้าว ไก่ ไข่ หมู น้ำมันพืช อาหารสำเร็จรูป/กระป๋อง น้ำตาลทราย ผัก ผลไม้ และวัตถุดิบที่เกี่ยวข้อง เช่น มัน ขัาวโพด เหล็กทำกระป๋อง ตลอดจนการกำหนดมาตรการกำกับดูแลเพื่อไม่ให้มีการกักตุน หรือขาดตลาด และการติดตามปัญหาอุปสรรคของภาคเอกชนที่ต้องการให้เร่งปลดล็อก ทั้งมาตรการด้านการค้าปลีก ภาคโลจิสติกส์ เพื่อให้ประชาชนเข้าถึงสินค้าที่จำเป็นได้ ซึ่งที่ประชุมมีความเห็นร่วมกันที่จะให้ตั้งวอร์รูมขึ้นมา ติดตามเป็นรายกลุ่มสินค้าและบริการสำคัญ 7 กลุ่ม ประกอบด้วย กลุ่มอาหารสำเร็จรูป  กลุ่มข้าว  กลุ่มปศุสัตว์  กลุ่มผลไม้  กลุ่มวัตถุดิบที่ใช้ทำอาหารสัตว์  กลุ่มเวชภัณฑ์ รวมทั้งเจล แอลกอฮอล์ และหน้ากากอนามัย และกลุ่มบริการที่เกี่ยวข้องกับการขนส่ง ทั้งนี้เพื่อให้กระทรวงฯและเอกชนที่เกี่ยวข้อง ได้ทำงานหาข้อสรุปร่วมกันในการประเมินสถานการณ์ในภาคส่วนของการผลิต การแปรรูปการตลาด รวมทั้งการกระจายสินค้าและบริการในรูปแบบใหม่ เช่น Delivery หรือ ออนไลน์ที่มีความจำเป็น และเพื่อตอบสนองต่อความต้องการของประชาชนในประเทศขณะนี้ โดยให้คณะทำงานประชุมหารือและสรุปข้อมูลให้ได้ภายใน 2-3 วันหลังจากนี้  เพื่อร่วมกำหนดแนวทางแก้ไขและการดำเนินงานให้สอดคล้องกับสถานการณ์ปัจจุบันและนโยบายของรัฐบาลด้วย